ક્રિકેટમાં યુવા ખેલાડીઓને પ્લેટફોર્મ પૂરું પાડવા યોજવામાં આવતી આઈપીએલની પેટર્ન મુજબ ભારતમાં કબડ્ડીને પ્રોત્સાહન આપવા માટે પ્રોફેશનલ કબડ્ડી લીગ (પીકેએલ)ની શરૂઆત ર૦૧૪થી કરવામાં આવી છે. આઈપીએલની જેમ જ કબડ્ડી લીગમાં પણ ટીમો નક્કી થાય છે અને ખેલાડીઓની હરાજી થાય છે. હાલ દેશનાં આઠ શહેરો કોલકાતા, બેંગલુરુ, મુંબઈ, દિલ્હી, જયપુર, પટણા, પૂણે, હૈદરાબાદ અને મુંબઈની ટીમો આ લીગમાં સમાવેશ પામી છે. અફસોસની વાત એ છે કે, કબડ્ડી ગુજરાતની રાજ્ય-રમત હોવા છતાં ગુજરાતનાં એક પણ શહેરની ટીમ આ લીગમાં સ્થાન પામી શકી નથી. કબડ્ડી માટે રાષ્ટ્રીય સ્તરે એક મજબૂત પ્લેટફોર્મ ઊભું થયું હોવા છતાં ગુજરાત સરકાર, કોઈ કોર્પોરેટ કંપની કે સેલિબ્રિટીઓએ ગુજરાતની કોઈ ટીમ અંગે ઉત્સાહ દાખવ્યો નથી. પરિણામે ગુજરાતના ખેલાડીઓને રાષ્ટ્રીય કક્ષાએ આ રમતથી વંચિત રહેવાનો વારો આવ્યો છે.